寄主客安員外十韵
作者：王禹偁
朝代：宋

paragraphs: 罷郡歸蘭省，還愁到帝鄉。
趨朝騎瘦馬，賃宅住閑坊。
命服紆春草，吟髭鑷夜霜。
有心憶雲水，無語狎班行。
藥債經年欠，文編滿篋藏。
教兒誦詩賦，倩客賣囊裝。
尋寺誰同步，留僧自拂床。
舉公投卷軸，時相覓文章。
窮達君雖了，沉淪我亦傷。
何當昇大用，吾道始輝光。